Лия Заһидуллина: “Сәнгати тапшырулар хезмәтендә эшләвем белән бәхетлемен”

	Санаулы гына булганга һәм ягымлы, йөрәккә үткәзеп, тәмле итеп сөйли белгәнгәдер, телевидениенең элекке дикторлары телевизор караучылар күңеленә якын, үз кеше булып кереп калдылар. Русиянең атказанган, Татарстанның халык артисты Лия ханым Заһидуллина халык күңелендә аерым урын били. 	 Табиб, сугыш вакытында кыр хирургы булган әнисе кызы Лиянең дә медицина юлыннан китүен тели. Әмма ул иптәшләренең Казан театр училищесына ничек укырга керүләрен карарга барган җиреннән язмышын үзгәртеп, үзе шунда укырга кереп кайта. Театр тормышында кайнаган яшь, актив Лия училищеның өченче курсында укыганда Татарстан телевидениесенә дә сукмак сала. Һәм үзен һәрвакыт табигый тотучы, мәкам белән сөйләүче ягымлы тавышлы, кызыксынучан, сәләтле Лияне ТВ хуҗалары бик тиз күреп алып, аңа ике тапшыру алып баруны йөклиләр. Ә 1966да, Лия театр училищесын тәмамлаган елда, эфирда инде ике ел тапшыру алып баруына карамастан, зур конкурс аша үткәреп, аны диктор итеп сайлап алалар. Шулай итеп, Лия Заһидуллина инде 50 елдан артык Татарстан телевидениесендә. Хәзер ул “Татарстан” дәүләт теле-радиокомпаниясенең милли тапшырулар хезмәте начальнигы. Бу елның апрель аенда Лия ханымга 70 яшь тулды, Президент Рөстәм Миңнеханов легендар тележурналистны юбилее белән котлап, аңа “Татарстан Республикасы алдындагы казанышлары өчен” медале тапшырды. Татарстан телевидениесенең чишмә башында торган, зыялы, тирән белемле, һәрвакыт чибәр, яшь, бик күп бүләкләр, мактаулы исемнәр иясе Лия ханымның талантын бәяләп, быел аңа республика журналистлары арасында үткәрелүче “Бәллүр каләм” бәйгесендә иң зур приз – машина тапшырдылар. 
	Әңгәмәдәш – Назилә САФИУЛЛИНА	
Татарстан яшьләре

	№ --- | 17.06.2016	


